b'\n_START_ARTICLE_\nTeramas\n_START_SECTION_\nIstorija\n_START_PARAGRAPH_\nTeramas apgyvendintas nuo seniausi\xc5\xb3 laik\xc5\xb3. Miesto pavadinimas yra graiki\xc5\xa1kos kilm\xc4\x97s (Interamnia) ir rei\xc5\xa1kia dviej\xc5\xb3 srovi\xc5\xb3 santak\xc4\x85. Sekstas Julijus Frontinas teigia, kad Teramas buvo pretu\xc4\x8di\xc5\xb3, kuri\xc5\xb3 \xc5\xbeemes 290\xc2\xa0m. pr. m. e. u\xc5\xbe\xc4\x97m\xc4\x97 konsulas Manijus Kurijus Dentatas, sostin\xc4\x97. Rom\xc4\x97nai miest\xc4\x85 vadino Interamnia Preatuttorium._NEWLINE_Miestas prarado municipij\xc4\x85, nes pad\xc4\x97jo Sulai S\xc4\x85junginink\xc5\xb3 kare, bet Julijus Cezaris Teramui j\xc4\x85 gr\xc4\x85\xc5\xbeino. Tuo metu mieste atsirado pirtys, amfiteatras ir teatrai. Rom\xc4\x97n\xc5\xb3 istorikai teigia, kad Teramas labiausiai klest\xc4\x97jo valdant imperatoriui Adrianui, kai buvo pastatytos Marso ir Apolono \xc5\xa1ventyklos._NEWLINE_Pirm\xc4\x85kart miest\xc4\x85 sugriov\xc4\x97 410\xc2\xa0m. Alariko I vadovaujami vizigotai. Po Got\xc5\xb3 kar\xc5\xb3 VI a. Teramas atiteko Bizantijai. Jis priklaus\xc4\x97 Firmanos markai._NEWLINE_1129\xc2\xa0m. lombardai u\xc5\xbeima Abrucus, o Teramas tampa Rod\xc5\xbeerio II Sicilie\xc4\x8dio nuosavybe 1140\xc2\xa0m. Roberto di Loretilo vadovaujama norman\xc5\xb3 armija sugriov\xc4\x97 miest\xc4\x85, tik Piazza Sant\xe2\x80\x99Anna bok\xc5\xa1tas liko nepaliestas. Nuo to laiko miestas vadinamas Torre Bruciata._NEWLINE_An\xc5\xbeu dinastijos laikais miestas v\xc4\x97l klest\xc4\x97jo, nes vyskupai Rainaldo Acquaviva, Niccol\xc3\xb2 degli Arcioni (1317\xc2\xa0m.), Stefano da Teramo (1335\xc2\xa0m.) ir Pietro di Valle (1366\xc2\xa0m.) prad\xc4\x97jo gra\xc5\xbei\xc5\xb3 pili\xc5\xb3, r\xc5\xabm\xc5\xb3 ir ba\xc5\xbeny\xc4\x8di\xc5\xb3 statyb\xc4\x85. Miestas gavo daug privilegij\xc5\xb3._NEWLINE_XV a. d\xc4\x97l miesto valdymo kovojo dvi \xc5\xbeymiausios \xc5\xa1eimos De Valle ir Melatino. Iki \xc5\xa1i\xc5\xb3 laik\xc5\xb3 atsimenamas 13 Melatino \xc5\xa1eimos r\xc4\x97m\xc4\x97j\xc5\xb3 vie\xc5\xa1as pakorimas akmeniniu skydu miesto centre. Pirmais \xc5\xa1imtme\xc4\x8dio metais nu\xc5\xbeudomas tironas Antonello de Valle, o jo gra\xc5\xbei pilis sugriaunama. Nepaisant vidini\xc5\xb3 rieten\xc5\xb3 miesto kult\xc5\xabrinis gyvenimas klest\xc4\x97jo._NEWLINE_Kai ispanai \xc4\xafsivie\xc5\xa1patauja visoje Piet\xc5\xb3 Italijoje, Teramas parduodamas Atrio kunigaik\xc5\xa1\xc4\x8diui u\xc5\xbe 40 t\xc5\xabkst. dukat\xc5\xb3. Teramo gyventojai sukilo. Teigiama, kad 1521\xc2\xa0m. lapkri\xc4\x8dio 17 d. nakt\xc4\xaf \xc4\xaf 18 d. kunigaik\xc5\xa1\xc4\x8dio karius i\xc5\xa1gasdino \xc5\xa0ventosios Mergel\xc4\x97s vizija, kai \xc5\xa0v. Berardas, v\xc4\x97liau tap\xc4\x99s \xc5\xa1ventuoju miesto glob\xc4\x97ju, gyn\xc4\x97 miest\xc4\x85._NEWLINE_1626\xc2\xa0m. miest\xc4\x85 sudrebino \xc5\xbeem\xc4\x97s dreb\xc4\x97jimas, o po to 1630\xc2\xa0m. maras i\xc5\xa1 Milano nusiaub\xc4\x97 Teram\xc4\x85. 1798\xc2\xa0m. \xc4\xaf miest\xc4\x85 \xc4\xafsiver\xc5\xbe\xc4\x97 pranc\xc5\xabzai. Nors gyventojai juos i\xc5\xa1vijo, \xc5\xa1ie gr\xc4\xaf\xc5\xbeo ir sugriov\xc4\x97 miest\xc4\x85. 1806\xc2\xa0m. kovo 15 d. Napoleonas prijungia miest\xc4\x85 prie Pranc\xc5\xabzijos, bet 1815\xc2\xa0m. jis gr\xc4\xaf\xc5\xbeo Neapolio karalystei._NEWLINE_1943\xc2\xa0m. bir\xc5\xbeelio 25 d. naciai u\xc5\xbe\xc4\x97m\xc4\x97 miest\xc4\x85 ir netoliese kovojo su ital\xc5\xb3 partizanais. 1985\xc2\xa0m. bir\xc5\xbeelio 30 d. mieste su oficialiu vizitu lank\xc4\x97si popie\xc5\xbeius Jonas Paulius II. 1993\xc2\xa0m. \xc4\xafkuriamas Teramo universitetas.'